作者:白居易
標題:寄題盩厔廳前雙松
內容:憶昨為吏日，折腰多苦辛。歸家不自適，無計慰心神。手栽兩樹松，聊以當嘉賓。乘春日一溉，生意漸欣欣。清韻度秋在，綠茸隨日新。始憐澗底色，不憶城中春。有時晝掩關，雙影對一身。盡日不寂寞，意中如三人。忽奉宣室詔，徵為文苑臣。閑來一惆悵，恰似別交親。早知煙翠前，攀玩不逡巡。悔從白雲裡，移爾落囂塵。